b'\n_START_ARTICLE_\nJanez Flis\n_START_SECTION_\n\xc5\xbdivljenje in delo\n_START_PARAGRAPH_\nGimnazijo in bogoslovje je kon\xc4\x8dal v Ljubljani in bil 1864 posve\xc4\x8den v duhovnika. Kot kaplan je slu\xc5\xbeboval v Mokronogu, potem v Ljubljani kot katehet pri ur\xc5\xa1ulinkah ter bil spiritual v bogoslovnem semeni\xc5\xa1\xc4\x8du in slednji\xc4\x8d stolni kanonik v Ljubljani. Od 1898 do smrti je bil generalni vikar ljubljanske \xc5\xa1kofije. Kot spiritual je pri\xc4\x8del bogoslovcem predavati o cerkveni umetnosti in opravljal to u\xc4\x8diteljsko slu\xc5\xbebo 30 let. Kot u\xc4\x8dno knjigo je spisal in zalo\xc5\xbeil Stavbinski slogi: zlasti kr\xc5\xa1\xc4\x8danski, njih razvoj in kratka zgodovina (Lj., 1885), prvo slovensko knjigo o zgodovini arhitekture v katero je vklju\xc4\x8dil tudi druge doma\xc4\x8de spomenike; s tem delom je utemeljil slovensko arhitekturno terminologijo. Knjiga je obdelovala celotno zgodovino arhitekture (od prazgodovinski \xc4\x8dasov). V knjigi Umetnost v bogo\xc4\x8dastni slu\xc5\xbebi (Lj., 1908) je podal zgodovinski pregled razvoja cerkvene in liturgi\xc4\x8dne opreme v skladu s cerkvnimi predpisi._NEWLINE_Flis je bil nekaj \xc4\x8dasa dopisnik in konservator centralne komisije, predsednik bratov\xc5\xa1\xc4\x8dine sv. Re\xc5\xa1nega Telesa, ki je oskrbovala siroma\xc5\xa1ne cerkve z liturgi\xc4\x8dno obleko, po smrti prelata Smrekarja pa je postal predsednik\xc2\xa0\xc2\xbbDru\xc5\xa1tva za kr\xc5\xa1\xc4\x8dansko umetnost\xc2\xab. Leta 1907 je vodil popravilo ljubljanske stolnice in ji 1912 na svoje stro\xc5\xa1ke oskrbel kipa na pro\xc4\x8delju (sv. Toma\xc5\xbea Akvinskega in sv. Bonaventure, delo I. Pengova).'